Camilla, regina Marii Britanii, a afirmat că soțul său, regele Charles al III-lea, care urmează un tratament pentru cancer se simte "foarte bine", relatează Reuters.
Regina, aflată într-o vizită în Irlanda de Nord, a făcut această mărturisire în timp ce saluta mulțimea prezentă în Belfast.
Reamintim că regele Charles al III-lea a lipsit, din ianuarie, de la toate îndatoririle publice, atenția sa fiind axată pe tratamentul oncologic pe care îl urmează, ocazie cu care regina Camilla, dar și prințul William, moștenitorul tronului Marii Britanii, sunt cei care se ocupă de imaginea publică a Casei Regale.
Camilla, 76 de ani, a glumit cu membrii publicului la Belfast, spunându-le angajaților dintr-o brutărie că un băiețel îmbrăcat elegant de acolo este "un talent înnăscut pentru camerele de luat vederi" atunci când acesta a furat lumina reflectoarelor.
Regina Camilla și prințul moștenitor, în atenția publicului
Săptămâna aceasta, Camilla și prințul William s-au întâlnit cu publicul și au făcut acte de caritate. În același timp, Kate, prințesa de Wales, se recuperează după o problemă de sănătate, aceasta fiind internată în spitalul London Clinic în aceeași perioadă cu regele Charles al III-lea.
Potrivit anunțului inițial al Casei Regale, se așteaptă ca prințesa de Wales să revină la îndatoririle oficiale abia după Paștele catolic, pe 31 martie, după o intervenție chirurgicală abdominală, programată, pentru o afecțiune necanceroasă în luna ianuarie.
Dacă despre starea de sănătate a regelui Charles al III-lea au fost făcute câteva precizări, cât să ăi liniștească pe admiratorii Casei Regale, în ceea ce o privește pe Kate, aceasta este înconjurată de mister.
De altfel, interesul pentru sănătatea prințesei a menținut-o pe aceasta pe prima pagină a ziarelor, britanice, dar și internaționale.
Autoritatea britanică pentru protecția datelor a anunțat că verifică informații potrivit cărora personalul de la clinica unde prințesa a suferit intervenția chirugicală abdominală ar fi încercat să acceseze datele medicale private ale acesteia.
Fiți la curent cu ultimele noutăți. Urmăriți DCNews și pe Google News